Diari Oficial de la Generalitat Valenciana


Sumari del DOGV 6086, del 25-08-2009 (2009/9219)

Convocatòria de concurs per a la gestió indirecta i adjudicació del Programa d'Actuació Integrada del Sector UBP-4 del Pla General d'Ordenació Urbana de Jacarilla.
-------------------------------------------------------------------------------------------------------------------------------------------------------------------

### Dades del document

Número de DOGV
:   6086

Data del DOGV
:   25-08-2009

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2009/9219


Data del document
:   27-07-2009

Organisme emissor
:   Ajuntament de Jacarilla

Tipus de document
:   Licitació

Descriptors 

:   * Jacarilla
    * pla d'urbanisme
    * contracte administratiu

Convocatòria de concurs per a la gestió indirecta i adjudicació del Programa d'Actuació Integrada del Sector UBP-4 del Pla General d'Ordenació Urbana de Jacarilla. [2009/9219]  
De conformitat amb el que disposa l'article 132.1 de la Llei 16/2005, Urbanística Valenciana, s'anuncia la convocatòria de concurs per a la selecció d'agent urbanitzador del sector UBP-4 del Pla General d'Ordenació Urbana de Jacarilla (Alacant).  
A este efecte, el Ple de l'Ajuntament va adoptar, en la sessió de dia 21 de juliol de 2009, l'acord que es transcriu a continuació en la seua part dispositiva:  
«Primer  
Iniciar el procediment per a la gestió indirecta del programa d'actuació integrada corresponent al sector UBP-4, Las Vegas, del Pla General d'Ordenació Urbana de Jacarilla.  
Segon  
Aprovar les bases particulars reguladores del concurs per a la gestió indirecta i adjudicació del programa d'actuació integrada corresponent al sector UBP-4, Las Vegas, del Pla General d'Ordenació Urbana de Jacarilla.  
Tercer  
Ordenar, de conformitat amb l'article 132 de la Llei Urbanística Valenciana, la publicació de l'anunci de concurs de l'indicat procediment, que s'inserirà al tauler d'anuncis de l'Ajuntament de Jacarilla, en el Diari Oficial de la Unió Europea i en el Diari Oficial de la Comunitat Valenciana. L'anunci de concurs no podrà inserir-se en este últim abans de la data en què s'envie a la Comissió Europea per a la publicació en el Diari Oficial de la Unió Europea».  
A. Entitat adjudicatària del programa d'actuació integrada.  
· Ajuntament de Jacarilla (Alacant).  
· Domicili: plaça d'España, 1. CP 03579 Jacarilla (Alacant).  
· Telèfon: 491 704 754.  
· Fax: 464 355 455.  
· Correu electrònic: .  
B. Bases generals.  
Ordenança municipal de l'Ajuntament de Jacarilla de bases generals per a l'adjudicació de programes d'actuació integrada en règim de gestió indirecta del municipi de Jacarilla.   
C. Bases particulars.  
Les bases particulars reguladores del procediment de concurs per a la gestió indirecta del Programa d'Actuació Integrada del Sector UBP-4, Las Vegas, del Pla General d'Ordenació Urbana de Jacarilla van ser aprovades mitjançant l'Acord Plenari de 21 de juliol de 2009 i es transcriuen literalment a continuació:  
Bases particulars per a la selecció i adjudicació del Programa d'Actuació Integrada del Sector UBP-4, Las Vegas, del Pla General d'Ordenació Urbana de Jacarilla.  
Base I. Objecte del contracte  
El present contracte té com a objecte el desenvolupament i execució del programa d'actuació integrada constituït pels sòls que s'identifiquen com a sector UBP-4, Las Vegas, del Pla General d'Ordenació Urbana de Jacarilla. Les presents bases particulars regulen les condicions de caràcter tècnic, jurídic, econòmic i administratiu per a la selecció d'una proposta de programa d'actuació integrada i d'un urbanitzador per al desenvolupament urbanístic de l'actuació.   
L'àmbit físic que constituïx l'objecte de les presents bases particulars i, per això del present concurs, el constituïxen els sòls que s'identifiquen com a sector UBP-4, Las Vegas.  
Àmbit d'actuació.   
L'àmbit d'actuació, és a dir, el sector de sòl urbanitzable UBP-4 definit al Pla General de Jacarilla, es troba localitzat a l'est del seu terme municipal.  
La superfície de l'àmbit d'actuació és de 764.524 metres quadrats.   
Els seus límits són els següents: al nord, sòl no urbanitzable protegit forestal; al sud, sòl no urbanitzable protegit forestal i sòl no urbanitzable comú, coincidint en la major part de la seua longitud amb camins existents; a l'est, sòl no urbanitzable protegit forestal i límit del terme municipal de Jacarilla; i, a l'oest, sòl no urbanitzable protegit forestal i sòl no urbanitzable comú.   
Base II. Règim jurídic (art. 286.1.d del Reglament d'Ordenació i Gestió Territorial i Urbanística)   
El present contracte té naturalesa jurídica especial, i en tot allò no previst en les presents bases particulars, s'aplicaran la Llei 16/2005, de 30 de desembre, de la Generalitat, Urbanística Valenciana, i el Reglament d'Ordenació i Gestió Territorial i Urbanística, aprovat pel Decret 67/2006, de 19 de maig, del Consell de la Generalitat, i les bases generals per a l'adjudicació de programes d'actuació integrada en règim de gestió indirecta del municipi de Jacarilla, publicades mitjançant un edicte de l'alcalde president de l'Ajuntament de Jacarilla, de data 16 de juliol de 2007, publicat en el Butlletí Oficial de la Província d'Alacant número 149, de 27 de juliol de 2007.  
S'aplicaran de manera supletòria les disposicions contingudes en la Llei 30/2007, de 30 d'octubre, de Contractes del Sector Públic, i les establides en el Reglament General de Contractes de les Administracions Públiques, aprovat pel Reial Decret 1098/2001, de 12 d'octubre.  
En cas de contradicció entre els documents contractuals abans esmentats, l'orde de prelació serà el següent: bases particulars de programació, bases generals de programació i contracte per al desenvolupament i execució del programa d'actuació integrada.   
Base III. Ordenació urbanística vigent (art. 131.2.a de la Llei Urbanística Valenciana)  
El planejament vigent el definix el Pla General de Jacarilla aprovat definitivament per la Comissió Territorial d'Urbanisme en les sessions celebrades els dies 12 d'abril de 2005 i 20 de novembre de 2006 (Butlletí Oficial de la Província d'Alacant número 16, de 20 de gener de 2007). L'alçament de suspensió del sector UBP-4 i la redelimitació d'este sector es va produir mitjançant l'Acord de la Comissió Territorial d'Urbanisme, en la sessió celebrada el dia 11 de maig de 2007, i la posterior Resolució de la directora general d'Ordenació del Territori, de data 23 d'octubre de 2007 (Butlletí Oficial de la Província d'Alacant número 131, de 10 de juliol de 2008).   
1. Definició de l'àrea.   
- Superfície bruta total: 764.524 m.².  
- Superfície ZV xarxa primària: 23.920 m.².  
- Superfície xarxa primària viària (ja adscrita al seu ús): 23.820 m.².   
L'ordenació del sector que s'establisca, ajustada a la nova delimitació, complirà els estàndards mínims determinats en l'article 22 de la Llei 6/1994, de 15 de novembre, Reguladora de l'Activitat Urbanística.   
- Edificabilitat bruta màxima: (0,20 m²t/m²s) 153.261 m²t.   
- Nombre màxim d'habitatges: 1.226 unitats.  
- Ús fonamental: residencial.  
- Usos complementaris: comercial, oficines.   
- Usos incompatibles: industrial.  
2. Aprofitament:  
- Edificabilitat total: 0, 20 m²t/ m²s.  
- Aprofitament tipus del sector: 0,20 m²t/m²s.  
3. Condicions:   
- Tipologies formals: unifamiliar aïllada (UA) i col·lectives (RC).   
- Elevació màxima: UA, RC: dues plantes (7 m).   
4. Zonificació.  
- Zona verda xarxa primària: 23.920 m²s.   
- Zona viària primària: 23.820 m²s.   
- Zona viària primària adscrita: 7.800 m²s.  
La zona dotacional d'equipaments, la zona verda i la zona viària de la xarxa secundària s'ajustaran, una vegada redelimitat el sector, als estàndards mínims determinats en l'article 22 de la Llei 6/1994, de 15 de novembre, Reguladora de l'Activitat Urbanística.   
5. Àrea de repartiment.   
L'àrea de repartiment del sector Las Vegas: AR-4 coincidix amb la superfície del sector.  
AR-4: 764.524 m²s.   
Base IV. Memòria de necessitats i objectius del programa d'actuació integrada (art. 131.2.b de la Llei Urbanística Valenciana)   
El programa haurà de complir tots els objectius assenyalats en l'article 124 de la Llei Urbanística Valenciana i, per tant, contindrà les previsions que calguen per a complir els següents objectius mínims:   
· Gestionar la transformació jurídica de les finques afectades pel programa. En este sentit l'urbanitzador estarà obligat a:  
- Demanar dels corresponents registres de la Propietat i Cadastre la informació de les finques i drets subjectes a l'actuació.  
- Fitar i delimitar les parcel·les afectes a la reparcel·lació amb caràcter previ a la redacció del projecte.  
- Presentar per a l'aprovació el projecte de reparcel·lació.  
- Pagar als creditors nets abans que el projecte de reparcel·lació accedisca al Registre de la Propietat.  
- Inscriure al Registre de la Propietat les finques resultants, en especial les destinades al domini públic.  
- Fer constar al Registre de la Propietat les afeccions existents (carreteres, barrancs i altres).  
- Cancel·lar les finques cadastrals aportades a la reparcel·lació i inscriure les resultants al Cadastre.  
- Qualssevol altres actuacions necessàries per a la transformació jurídica de les finques afectades.  
· Urbanitzar completament la unitat d'execució que constituïx l'objecte del programa amb subjecció a les previsions temporals i econòmiques del programa.  
· Connectar i integrar adequadament la urbanització amb les xarxes d'infraestructures d'energia, comunicacions i, servicis públics existents.  
· Obtindre els sòls dotacionals públics de l'àmbit de l'actuació, a favor de l'administració gratuïtament.   
· Ordenar el repartiment equitatiu de les càrregues i beneficis de l'actuació entre els afectats.   
· Establir els terminis per a edificar els solars resultants de l'actuació urbanitzadora.   
Per a complir amb les necessitats de connexió i d'integració, en coherència amb l'ordenació existent, i amb la situació actual, el programa haurà de complir les següents condicions específiques de connexió i d'integració:   
- L'accés es realitzarà des de la CV-95, de conformitat amb el projecte d'accessos al sector Las Vegas que contempla tres rotondes. L'aprovació definitiva de l'expedient d'homologació i del Pla Parcial Las Vegas realitzada per la CTU, amb data 30 de maig de 1997, va quedar condicionada a l'obtenció d'un informe favorable del Servici de l'Oficina del Pla de Carreteres, que va tindre lloc amb data 21 de juny de 1999. És, per tant, una condició imperativa per a la programació del sector, l'assumpció i execució a càrrec d'este del sistema d'accessos aprovat per l'Oficina del Pla de la Conselleria d'Obres Públiques, Urbanisme i Transports. La superfície estimada del sistema d'accessos imposat per l'Oficina del Pla de Carreteres i aprovat per la Conselleria d'Obres Públiques, Urbanisme i Transports és de 7.800 metres quadrats.  
- L'energia elèctrica: se subministrarà de la xarxa elèctrica d'Iberdrola en el punt que esta indique.   
- El proveïment d'aigua: de conformitat amb el que establix el pla parcial, el subministrament d'aigua potable al sector s'efectuarà mitjançant una connexió directa al canal del Taibilla que travessa el sector indicat. Fa falta la construcció dels corresponents dipòsits i grups de pressió, concretament dos dipòsits prefabricats compostos per diferents mòduls cada un.   
- Respecte a les infraestructures hidràuliques de sanejament i depuració d'aigües residuals, s'exigix que el promotor del nou sòl urbà, abans de la connexió, finance la repercussió que esta nova urbanització tindrà sobre els sistemes de sanejament existents o sobre els nous que siga necessari construir, i que estan previstos en les actuacions previstes al II Pla de Sanejament. Esta repercussió ha sigut estimada per l'entitat de sanejament en 90 euros per habitant equivalent. A més s'exigix igualment que esta connexió als sistemes generals podrà ser autoritzada sempre que es complisquen les ordenances d'abocament i s'haja procedit, si escau, a la depuració prèvia. Finalment, si no existira possibilitat de connexió o esta connexió no es considerara viable, el promotor podrà plantejar la construcció d'una nova planta depuradora, explotada directament per la urbanització o per l'entitat de sanejament.   
- El projecte d'urbanització: contemplarà totes les obres de connexió i d'integració del sector amb les xarxes d'infraestructures existents.   
Base V. Paràmetres urbanístics (art. 131.2.c de la Llei Urbanística Valenciana)   
Els paràmetres urbanístics són els establits a la fitxa de gestió que figura a l'annex 1 de les presents bases particulars.   
Base VI. Criteris i objectius territorials i urbanístics (art. 131.2.d de la Llei Urbanística Valenciana)   
No s'admetran propostes de planejament que modifiquen l'ordenació urbanística establida al Pla General d'Ordenació Urbana.   
Entre els objectius d'evolució urbana i ocupació del territori que replega el Pla General són dos els que incidixen en el desenvolupament del present sector:   
· Ocupació de sòl amb usos residencials i turístics. El Pla General establix com a eix essencial del seu model territorial «la identificació d'unes àrees compatibles amb el desenvolupament d'assentaments turístics de qualitat». Per a això el Pla General crea sòl urbanitzable d'eixamplament per a garantir l'oferta d'habitatges i de sòl en les proximitats del terme municipal d'Orihuela que possibilite una oferta turística, «potenciant els valors naturals del seu entorn», com és el cas del sector UBP-4.   
· Impulsar i afavorir les iniciatives i desenvolupaments residencials turístics amb especials condicions de qualitat.   
Base VII. Objectius d'edificació privada (art. 131.2.e de la Llei Urbanística Valenciana)   
Les tipologies formals condicionades pel Pla General són: unifamiliar aïllada i col·lectiva.   
L'elevació màxima condicionada pel Pla General és de dues plantes (7 m).   
L'ús que correspon globalment al sector com a ús fonamental és el residencial; com a usos complementaris el comercial i d'oficines; i, com a ús incompatible, l'industrial.   
Es podran simultaniejar les obres d'urbanització amb les d'edificació, complint els requisits legalment exigits.  
Base VIII. Prescripcions tècniques dels documents d'ordenació i gestió (art. 131.2.f de la Llei Urbanística Valenciana)   
Les propostes de programa d'actuació integrada que formulen els diversos optants per al desenvolupament del sector UBP-4, Las Vegas, han d'atendre al que establix l'ordenança municipal de bases generals (bases cinquena i novena), al que disposen els articles 125, 126 i 127 de la Llei Urbanística Valenciana, i a estes bases particulars.   
L'alternativa tècnica ha de contemplar l'ordenació de tot l'àmbit del concurs, instrumentant a este efecte el document o documents de planejament per a adaptar l'ordenació detallada a la redelimitació del sector i a la topografia del territori a ordenar considerant les fites orogràfiques preexistents. La documentació de planejament i execució que s'hi formule haurà de prestar especial atenció a la integració de l'actuació a l'entorn i territori circumdants. S'establix l'obligació de -una vegada delimitat i ordenat- ubicar-hi el corresponent PQL, adequat a les exigències dimensionals i de qualitat que establix el Reglament de Planejament. L'alternativa tècnica ha d'anar acompanyada d'un projecte d'urbanització de la totalitat de l'àmbit d'actuació, en condicions de ser sotmés en el seu dia al tràmit que establix l'article 160 Llei Urbanística Valenciana.   
L'alternativa tècnica complimentarà la totalitat dels continguts exigits per l'article 126 de la Llei Urbanística Valenciana i els articles 307 a 309 del Reglament d'Ordenació i Gestió Territorial i Urbanística que es reputen com a mínims. No obstant això, el sistema de terminis d'execució de les obres d'urbanització haurà d'estar concretat en el propi projecte d'urbanització. Terminis d'execució que es programaran per fases per a conformar unitats autònomes. La proposta contindrà el sistema de terminis per a tot el desenvolupament i execució de l'actuació.   
El termini d'execució de les obres d'urbanització no podrà ser superior a tres anys.  
· Les propostes estaran integrades també per una proposició juridicoeconòmica, amb el contingut que establix l'article 127 de la Llei Urbanística Valenciana i els articles 302 a 306 del Reglament d'Ordenació i Gestió Territorial i Urbanística, que haurà de contindre a més d'allò que s'ha exposat en els esmentats preceptes, específicament les determinacions següents:   
- Regulació detallada i específica de les relacions entre l'urbanitzador i els propietaris afectats, amb especial referència a la modalitat de retribució a l'urbanitzador, concretant el cost total de les càrregues d'urbanització, el preu del sòl a l'efecte de programa i el coeficient de canvi de retribució a l'urbanitzador, i la resta de determinacions contingudes en l'article 302 del Reglament d'Ordenació i Gestió Territorial i Urbanística.  
- Acreditació de la titularitat dels terrenys, propietat de l'urbanitzador o de propietaris d'acord amb este, destinats a garantir l'execució dels compromisos imprescindibles o complementaris assumits per l'urbanitzador, identificant registralment i gràficament les finques afectes amb este fi, si el té.   
- Full resum de les magnituds econòmiques principals de l'actuació i especialment: pressupost de licitació de les obres d'urbanització; cost dels projectes redactats; despeses de gestió; benefici de l'urbanitzador; càrregues d'urbanització; coeficient de canvi; preus del sòl a l'efecte de canvi; condicions de finançament oferit per l'urbanitzador per al pagament de les quotes d'urbanització.  
En particular, la proposta de programa haurà de complir totes les condicions establides a la fitxa de gestió, indicades en la base IV de les presents bases particulars.   
Base IX. Prescripcions tècniques del projecte d'urbanització (art. 131.2.h de la Llei Urbanística Valenciana)  
El projecte d'urbanització haurà de definir els detalls tècnics amb precisió suficient perquè puga ser executat, eventualment, sota la direcció de tècnic diferent del seu redactor original, i haurà de complir el que establix l'article 101 de la Llei 30/2007, de 30 d'octubre, de Contractes del Sector Públic. No podrà modificar les previsions del pla que desenvolupa. En cap cas, podrà contindre determinacions sobre l'ordenació, el règim del sòl o de l'edificació. Comprendrà tots i cada un dels documents assenyalats en l'article 156.1 de la Llei Urbanística Valenciana i, en l'article 350 del Reglament d'Ordenació i Gestió Territorial i Urbanística.   
El projecte d'urbanització complimentarà els continguts disposats pels articles 152, 153, 156 i 157 de la Llei Urbanística Valenciana i els articles 346, 348, 349 i 350 del Reglament d'Ordenació i Gestió Territorial i Urbanística. Resoldrà les qüestions necessàries amb vista a la connexió de servicis i infraestructures.   
Base X. Preu de licitació (art. 286.1.h del Reglament d'Ordenació i Gestió Territorial i Urbanística)  
El preu cert de licitació que servix de base per al càlcul de la garantia provisional es determina en la quantitat de 42.577.805,60 euros, impost sobre el valor afegit no inclòs, d'acord amb el que disposa l'article 140.1 de la Llei Urbanística Valenciana .  
Base XI. Terminis de desplegament i execució del programa (art. 131.2.i de la Llei Urbanística Valenciana i art. 286.1.i del Reglament d'Ordenació i Gestió Territorial i Urbanística)   
S'establixen els següents terminis per a l'execució de les següents actuacions per part de l'urbanitzador:  
a) Termini màxim per a la presentació del projecte de reparcel·lació: dos mesos comptadors des de la firma del contracte.  
b) Termini màxim per a la selecció de l'empresari constructor de l'obra civil d'urbanització: tres mesos comptadors des de l'acte d'aprovació definitiva del projecte de reparcel·lació.  
c) Les obres d'urbanització hauran de finalitzar en el termini màxim de tres anys, i les obres s'hauran iniciar en el termini de cinc mesos des de la selecció de l'empresari constructor.   
d) Termini màxim d'edificació dels solars: dotze mesos, comptadors des de la recepció municipal de les obres d'urbanització, amb l'ampliació fins a un termini de quatre anys, tal com determina l'article 125.6 de la Llei Urbanística Valenciana.  
L'execució podrà ser per fases independents que s'establiran en el projecte d'urbanització per a conformar unitats autònomes, i podran ser rebudes parcialment aquelles parts d'obres susceptibles de ser executades per fases per al seu lliurament a l'ús públic. Abans d'este lliurament estaran realitzades totes les connexions amb les xarxes primàries.  
S'admetrà una pròrroga del termini màxim fixat per a la finalització de les obres quan a instàncies de l'adjudicatari s'acredite, per raons degudament justificades, la impossibilitat de finalització en el termini màxim fixat.   
Per a la resta dels terminis, caldrà ajustar-se al que disposa l'article 332 del Reglament d'Ordenació i Gestió Territorial i Urbanística.  
Base XII. Capacitat per a ser urbanitzador   
Podran instar, proposar i resultar adjudicataris del present programa d'actuació integrada d'iniciativa particular amb desenvolupament en règim de gestió indirecta les persones físiques o jurídiques, espanyoles o estrangeres, que tinguen plena capacitat jurídica i d'obrar, complisquen les condicions de solvència econòmica i financera, tècnica i professional exigibles segons les presents bases, i no estiguen incurses en cap de les prohibicions de contractar assenyalades en l'article 49 de la Llei 30/2007, de 30 d'octubre, de Contractes de les Administracions Públiques, a l'empara del que establix l'article 121 de la Llei Urbanística Valenciana.   
Base XIII. Solvència econòmica i financera (art. 131.2.m de la Llei Urbanística Valenciana)  
Els candidats a la condició d'urbanitzador que formulen un programa d'actuació integrada hauran d'acreditar la seua solvència econòmica i financera pels mitjans determinats per l'article 122 de la Llei Urbanística Valenciana, és a dir, per un o alguns dels següents mitjans:   
· Informe d'institucions financeres o, si és procedent, justificant l'existència d'una assegurança d'indemnització per riscos professionals.   
· Si es tracta de persones jurídiques, presentació dels comptes anuals o d'extracte d'estos comptes, en el cas en què la publicació d'estes siga obligatòria en la legislació del país on l'aspirant a urbanitzador estiga establit.   
· Declaració sobre el volum global de negocis i, si és procedent, sobre el volum de negocis relacionat amb el desenvolupament i la promoció d'actuacions semblants que són objecte de concurs, que correspondrà com a màxim als tres últims exercicis 2008, 2007 i 2006.  
En el cas d'agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs, la justificació de la solvència econòmica i financera podrà basar-se en els requisits de solvència d'un -almenys- dels seus membres.   
Base XIV. Solvència tècnica i professional (art. 131.2.m de la Llei Urbanística Valenciana)   
Els qui opten a l'adjudicació de la condició d'urbanitzador del present àmbit d'actuació, han d'acreditar la seua solvència tècnica i professional pels mitjans establits en l'article 123 de la Llei Urbanística Valenciana, és a dir, per un o més dels mitjans següents:   
· Presentació d'una relació dels programes d'actuació integrada, promoguts i gestionats pel concursant.   
· Indicació de l'equip tècnic, estiga o no integrat en l'estructura organitzativa de l'urbanitzador, que vaja a participar en la gestió del programa d'actuació integrada, i especialment dels responsables del control de qualitat.   
· Titulacions acadèmiques i professionals del personal de direcció de l'urbanitzador.   
· Declaració que indique la mitjana anual de personal, amb menció, si escau, del grau d'estabilitat en l'ocupació i la plantilla del personal directiu durant els tres últims anys.   
· Declaració del material, instal·lacions i equip tècnic amb què compte l'urbanitzador per al compliment dels seus compromisos.   
· Declaració de les mesures adoptades per a controlar la qualitat durant el desenvolupament i execució del programa d'actuació integrada, incloent-hi els mitjans d'estudi i investigació de què es dispose.   
· Declaració de les mesures de gestió mediambiental que el concursant està disposat a aplicar durant el desenvolupament i execució del programa d'actuació integrada.   
Si per raons justificades en cada cas concret l'urbanitzador no esta en condicions de presentar la documentació sol·licitada per l'Ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre estos, i haurà de demostrar en este cas davant l'Ajuntament que comptarà amb els mitjans necessaris per a l'execució del programa d'actuació integrada, mitjançant la presentació dels compromisos o documents d'anàloga naturalesa que hagen subscrit entre ambdós. L'anterior s'aplicarà, en tot cas, quan concórrega a la licitació una agrupació d'interés urbanístic.   
La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs haurà de basar-se en els requisits de solvència d'un, almenys, dels seus membres.  
Base XV. Garanties  
Per a prendre part en el present procediment de concurs per a l'adjudicació del programa d'actuació integrada s'haurà d'acompanyar a la proposta de programa acreditació d'haver prestat garantia provisional d'acord amb el que disposa la Llei 30/2007, de 30 d'octubre, de Contractes del Sector Públic, per un import equivalent al 2% de l'estimació aproximada de les càrregues del programa, impost sobre el valor afegit no inclòs, la qual fa una suma de 266.054,35 euros.  
La prestació de la garantia provisional s'acreditarà de la manera següent:   
· Per mitjà d'un resguard de la Tresoreria Municipal, quan s'haja constituït en diners, en valors públics o en valors privats.   
· Per mitjà d'un aval o pòlissa d'assegurança de caució, i haurà de verificar-se fefaentment la personalitat i/o legitimació de la persona que firma el document en nom de l'entitat.   
La garantia provisional respondrà del manteniment de les propostes de programa pels licitadors fins a l'adjudicació, i de la proposta de l'adjudicatari fins a la formalització del contracte d'execució del programa d'actuació integrada.   
Les proposicions que es retiren amb anterioritat al transcurs del termini de què disposa l'Ajuntament de Jacarilla per a l'adjudicació del programa d'actuació integrada sense que esta s'haja resolt, no tindran dret a la devolució de la garantia provisional. La renúncia de l'adjudicatari a la formalització del contracte per al desenvolupament i execució del programa comportarà la pèrdua de la garantia provisional.   
La garantia definitiva es constituirà prèviament a l'atorgament del contracte d'adjudicació d'agent urbanitzador per un valor equivalent al 10% del cost total de les càrregues d'urbanització, impost sobre el valor afegit no inclòs, que resulten dels termes de la proposició juridicoeconòmica que aprove la corporació. Esta garantia haurà de dipositar-se a la Tresoreria Municipal, dins del termini dels 15 dies següents al de la notificació de l'acord d'aprovació i adjudicació del programa.  
Base XVI. Presentació de proposicions   
Cada candidat podrà formular una única proposició de programa d'actuació integrada per al desenvolupament del present àmbit d'actuació. No podrà subscriure cap proposta en unió temporal amb altres si ho ha fet individualment o figura en més d'una agrupació. L'incompliment d'estes normes donarà lloc a la inadmissió de totes les propostes de programa presentades pel candidat que incomplisca.  
Les proposicions de programa d'actuació integrada es presentaran en sobre tancat al Registre d'Entrada de l'Ajuntament, en el termini dels tres mesos següents a la remissió de l'anunci d'inici del procediment en el Diari Oficial de la Unió Europea, davant el Registre General de l'Ajuntament, en horari de 09.00 a 14.00 hores, mitjançant una sol·licitud, de dilluns a divendres.  
La proposta de programa d'actuació integrada estarà integrada de tres sobres tancats A, B i C i, en cada un dels quals es farà constar el seu contingut i el nom del licitador, i hauran d'estar subscrits degudament.  
Sobre A, denominat documentació general, es presentarà tancat, i podrà ser lacrat i precintat, i haurà de tindre la inscripció següent: «Documentació general del Programa d'Actuació Integrada de l'Àmbit d'Actuació Sector UBP- 4 de Jacarilla», i contindrà la documentació següent:   
· Si concorre una societat mercantil, haurà de presentar escriptura de constitució i modificació, si escau, inscrita al Registre Mercantil. Si es tracta d'una agrupació d'interés urbanístic, es presentarà escriptura pública de constitució, així com la inscripció al Registre d'Agrupacions d'Interés Urbanístic dependent de la conselleria competent en urbanisme.   
· Els qui compareguen o firmen proposicions en nom d'un altre o en representació de societat o persona jurídica, presentaran escriptura de poder inscrita, si escau, al Registre Mercantil o registre públic corresponent.   
· Quan l'oferent actue en nom propi i siga una empresa individual, haurà de presentar el document nacional d'identitat o la fotocòpia legalitzada d'este document.   
· Domicili a l'efecte de notificacions, en què s'indicarà l'adreça de correu electrònic a este efecte o el número de fax.  
· Resguard acreditatiu d'haver constituït la garantia provisional en els termes exigits en la base XV.   
· Declaració responsable de no estar incurs en cap de les prohibicions per a contractar establides per la legislació reguladora de la contractació administrativa, incloent-hi la circumstància de trobar-se al corrent en el compliment de les obligacions tributàries i amb la Seguretat Social, imposades per les disposicions vigents.   
· Els documents que acrediten els requisits de solvència tècnica i professional, econòmica i financera.   
· Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol orde, per a totes les incidències que, de manera directa o indirecta, pogueren sorgir durant el procediment d'adjudicació i durant el desenvolupament i execució del programa d'actuació integrada, amb renúncia expressa, si és procedent, al fur jurisdiccional estranger que poguera correspondre'ls.   
· Declaració jurada o acta notarial acreditativa d'haver-se practicat l'avís de l'inici del procediment de gestió indirecta del programa d'actuació integrada al domicili fiscal de què consten al Cadastre com a titulars de drets afectats per l'actuació proposada. En tot cas, amb anterioritat a l'adjudicació l'Ajuntament requerirà a l'adjudicatari proposat la justificació documental íntegra d'estos extrems.  
· En cas de concórrer a la licitació unes quantes empreses, compromeses a la constitució d'una unió temporal, cada una d'estes haurà d'acreditar-ne la personalitat jurídica i capacitat, indicant els noms i les circumstàncies dels empresaris que subscriuen les proposicions, la participació de cada una d'estes, i designant la persona o entitat que, durant la vigència del contracte, ha de tindre la representació de la unió davant l'administració, així com el compromís formal de constituir-se en unió temporal d'empreses en cas de resultar adjudicataris.   
- Resguard acreditatiu de l'ingrés a la Tresoreria Municipal de la taxa per tramitació de programes d'actuació integrada vigent a l'Ajuntament, de conformitat amb l'ordenança de bases generals per a l'adjudicació de programes d'actuació integrada en règim de gestió indirecta del municipi, vigents al municipi, publicades en el Butlletí Oficial de la Província d'Alacant número 149, de 27 de juliol de 2007.  
- Compromís del pagament de la taxa per adjudicació de PDAI, en cas de dictar sobre el licitador la condició d'urbanitzador.  
Sobre B, denominat alternativa tècnica i acta notarial de protocol·lització (es presentarà obert), expressarà la inscripció: «Alternativa tècnica i acta notarial de protocol·lització del Programa d'Actuació Integrada de l'Àmbit d'Actuació Sector UBP-4, de Jacarilla», i contindrà la documentació exigida en l'article 126 de la Llei Urbanística Valenciana i acta notarial de protocol·lització i sotmetiment a informació pública de la documentació que integra l'alternativa tècnica.  
L'alternativa tècnica és el document que identifica l'àmbit de sòl objecte de transformació, establix si procedix l'ordenació detallada o estructural que cal desenvolupar mitjançant el programa i inclou el projecte d'urbanització, així com la seua correcta integració a la ciutat o el territori. L'alternativa tècnica tindrà el contingut següent:  
- L'alternativa tècnica haurà d'incloure una proposta d'ordenació detallada per a l'àmbit de l'actuació.  
- Àmbit de l'actuació integrada.  
- Justificació del compliment de les condicions d'integració de l'actuació amb l'entorn.  
- Existència o no d'agrupació d'interés urbanístic i, si escau, els acords socials i estatuts d'esta agrupació.  
- Terminis que es proposen per al desenvolupament de l'actuació, i es determinaran tant el corresponent a les obres d'urbanització com a les obres d'edificació dels solars resultants.  
- Projecte d'urbanització.  
- Enunciat dels objectius complementaris que es proposen d'acord amb el que disposa la Llei Urbanística Valenciana, amb indicació expressa, si escau, dels compromisos d'edificació simultània a la urbanització que estiga disposat a assumir per damunt del mínim legal.  
- Mesures de control de qualitat i compliment de les normes de qualitat ambiental, si escau.  
- Inventari preliminar de construccions, plantacions i instal·lacions la demolició, destrucció o eradicació dels quals exigisca la urbanització.  
- Estimació preliminar i general d'aquelles despeses d'urbanització variables l'import de les quals, tot ser repercutible als propietaris, no s'hi puga determinar per la concurrència d'ofertes.  
- Si la proposta de programa modifica l'ordenació estructural, hi haurà d'incorporar la documentació establida per a estos supòsits en la Llei Urbanística Valenciana.  
Els licitadors hauran d'incorporar a les seues propostes de programa acta notarial, acreditativa del sotmetiment a informació pública durant un mes dels documents establits en els articles 293.1 i 307 del Reglament d'Ordenació i Gestió Territorial i Urbanística. A estos efectes els concursants protocol·litzaran els documents assenyalats anteriorment mitjançant acta autoritzada per un notari amb competència territorial al municipi de Jacarilla, i els concursants hauran de dipositar una còpia dels esmentats documents a la seu de l'Ajuntament. Cada concursant exposarà els documents al públic pels seus propis mitjans, i inserirà un anunci en el Diari Oficial de la Comunitat Valenciana i en un diari no oficial d'àmplia difusió a la localitat, només a l'efecte de la presentació d'al·legacions. Abans de la publicació de l'anunci d'informació pública, els concursants hauran d'haver remés un avís de l'inici del procediment als qui consten al Cadastre com a titulars de drets afectats per l'actuació.  
Sobre C, denominat proposició juridicoeconòmica, que es presentarà en sobre tancat, expressarà la inscripció: «Proposició juridicoeconòmica del Programa d'Actuació Integrada de l'Àmbit d'Actuació Sector UBP-4, de Jacarilla». La proposició juridicoeconòmica és el document del programa que determina les condicions jurídiques, econòmiques i financeres de la seua execució, d'acord amb l'article 127 de la Llei Urbanística Valenciana, i haurà d'especificar:   
· Regulació detallada i específica de les relacions entre l'urbanitzador i els propietaris afectats, amb especial referència a la modalitat de retribució a l'urbanitzador, tot concretant el cost total de les càrregues d'urbanització, el preu del sòl a l'efecte de programa i el coeficient de canvi de retribució a l'urbanitzador.   
· Acreditació de la titularitat dels terrenys, propietat de l'urbanitzador o de propietaris d'acord amb este destinats a garantir l'execució dels compromisos imprescindibles o complementaris assumits per l'urbanitzador, tot identificant registralment i gràficament les finques afectes amb este fi, si la té.   
· Full resum de les magnituds econòmiques principals de l'actuació i especialment:   
- Pressupost de licitació de les obres d'urbanització.   
- Cost dels projectes redactats.   
- Despeses de gestió.   
- Benefici de l'urbanitzador.   
- Càrregues d'urbanització.   
- Coeficient de canvi.   
- Preus del sòl a l'efecte de canvi.  
- Condicions de finançament oferit per l'urbanitzador per al pagament de les quotes d'urbanització.   
Una vegada s'haja procedit a la qualificació de la documentació presentada pels concursants, a la resolució d'admissió o inadmissió dels concursants, emissió dels informes preceptius i/o facultatius determinats per la llei, es procedirà a l'obertura de pliques, se sol·licitarà el dictamen del Consell del Territori i del Paisatge, de conformitat amb l'article 136.4 de la Llei Urbanística Valenciana.  
Base XVII. Admissibilitat de variants (art. 131.2.g de la Llei Urbanística Valenciana)   
No s'admetran variants en el present programa. Únicament es consideraran variants les modificacions de caràcter tècnic i mai les de caràcter econòmic, sempre que estes últimes no alteren substancialment l'ordenació urbanística proposada.   
L'Ajuntament podrà triar, entre les alternatives tècniques presentades, aquella que millor satisfaça els interessos públics, i se li aplicarà la proposició juridicoeconòmica formulada, sense poder modificar en cap cas el contingut de les bases particulars.  
No s'entendrà com a alternativa tècnica l'avanç de planejament que ha formulat qui insta la iniciació del procediment de programació. En conseqüència, l'alternativa tècnica de l'aspirant a urbanitzador que ha sol·licitat la iniciació del procediment no es considerarà variant del seu avanç de programació.   
Base XVIII. Criteris d'adjudicació (art. 286.1.j del Reglament d'Ordenació i Gestió Territorial i Urbanística)   
L'Ajuntament adjudicarà la condició d'urbanitzador a aquell que formule una proposta que atenga als següents objectius (que s'ordenen per orde d'importància decreixent).  
S'establix una puntuació mínima de 35 punts per a les alternatives tècniques, a l'efecte de ponderar posteriorment les proposicions juridicoeconòmiques (art. 283.1.k ROGTU). Les propostes de programes l'alternativa tècnica de les quals no sobrepasse la puntuació mínima seran descartades.   
Criteris d'adjudicació (article 312.2.b ROGTU). Alternativa tècnica: 70 punts (70%).  
Proposició juridicoeconòmica: 30 punts (30%).   
1. Alternativa tècnica.  
Qualitat tècnica de l'ordenació proposada (50%) - 35 punts.  
Resolució adequada de la integració de l'actuació al seu entorn i millor estructuració de les dotacions públiques i espais lliures (20%) - 14 punts.  
Qualitat tècnica de les solucions proposades per a la urbanització (10%) - 7 punts.  
Inversió en programes de restauració paisatgística o d'imatge urbana dins de l'àmbit del programa (10%) - 7 punts.  
Compromisos addicionals assumits voluntàriament i a càrrec seu per l'urbanitzador (10%) - 7 punts.  
2. Proposició juridicoeconòmica.  
Menor import respecte de referències de quadres de preus de pràctica usual de les càrregues d'urbanització, expressat en euros per metre quadrat d'edificabilitat (25%) - 7,50 punts.  
Valoració dels terrenys a l'efecte de fixar el coeficient de canvi per al pagament en espècie i la menor proporció de solars o aprofitament que hagen de ser posats a disposició de l'urbanitzador mitjançant reparcel·lació forçosa com a retribució a compte de tercers amb els qui no tinga contracte suficient (20%) - 6 punts.  
Major proporció de terrenys propis o d'associats que hagen de quedar afectes amb garantia real inscrita en el Registre de la Propietat al compliment de les obligacions especials d'edificació derivades de l'aprovació del programa (20%) - 6 punts.  
Compromisos financers per a l'execució de les obligacions addicionals assumides voluntàriament i a càrrec seu per l'urbanitzador (10%) - 3 punts.  
Base XIX. Formalització del contracte  
Amb anterioritat a la firma del contracte amb l'Ajuntament l'adjudicatari del programa d'actuació integrada haurà de presentar un resguard acreditatiu d'haver constituït la garantia definitiva en els termes que preveu la base XV de les presents bases particulars, així com un certificat positiu acreditatiu de trobar-se al corrent de les obligacions tributàries i de la Seguretat Social.  
En el termini d'un mes a partir de la notificació de l'acord d'aprovació i adjudicació del programa d'actuació integrada a l'adjudicatari, es procedirà a la formalització en document administratiu del contracte per al desenvolupament i execució del programa d'actuació integrada. El document de formalització el firmarà l'alcalde i l'urbanitzador, i s'hi annexà un exemplar de les bases particulars de programació.   
Si per causa imputable a l'urbanitzador no es poguera formalitzar el contracte dins del termini indicat, l'Ajuntament podrà acordar-ne la resolució, tot seguint a este efecte el procediment establit en la Llei 30/2007, de 30 d'octubre, de Contractes del Sector Públic.  
Base XX. Compliment i resolució  
La relació jurídica entre l'Ajuntament i l'urbanitzador s'extingix per compliment de les determinacions del contracte o per resolució d'este.   
El contracte s'entendrà complit amb motiu de l'adequada execució de la totalitat de les prestacions incloses en este, i s'extingirà una vegada l'urbanitzador haja procedit al seu total compliment mitjançant la recepció de les obres d'urbanització a favor de l'Ajuntament.   
Una vegada finalitzades les obres d'urbanització, l'urbanitzador realitzarà oferiment formal a l'Ajuntament de la recepció de les obres d'urbanització, amb la remissió prèvia per l'urbanitzador de tots els certificats finals d'obres.   
Perquè puga operar la recepció definitiva de les obres, de forma tàcita o expressa, haurà d'haver-se liquidat prèviament i definitivament el programa.   
L'Ajuntament disposarà d'un termini de tres mesos per a inspeccionar les obres d'urbanització i, si escau, requerir a l'urbanitzador l'esmena d'aquelles deficiències apreciades, amb indicació del termini per al seu compliment, que es consignarà en una acta de recepció provisional. A l'acte de recepció assistiran, en tot cas, un facultatiu designat per l'Ajuntament, el facultatiu encarregat de la direcció de les obres, l'urbanitzador i el contractista, ambdós assistits, si ho estimen oportú, per un facultatiu.   
Una vegada esmenades les deficiències apreciades, l'Ajuntament alçarà una acta de recepció definitiva que acreditarà el compliment del contracte i la seua extinció, i començarà llavors el termini de garantia.   
El termini de garantia serà de 12 mesos des del moment que l'Ajuntament les entenga rebudes. Durant este període, el contractista respondrà dels defectes constructius que s'hi manifesten. Finalitzat este període, procedirà la devolució de les garanties prestades per l'adjudicatari.  
S'establix expressament la possibilitat d'executar les obres d'urbanització per fases, que cal establir en el projecte d'urbanització, per a conformar unitats autònomes, i en este cas la recepció serà igualment per fases completes.   
Són causes de resolució del contracte les previstes en el Text Refós de la Llei de Contractes de les Administracions Públiques, així com les derivades de la incapacitat legal sobrevinguda de l'urbanitzador i les altres previstes en la legislació general aplicable a les seues relacions amb l'administració.   
Són també causes de resolució del contracte les següents:   
· La mort o incapacitat sobrevinguda de l'urbanitzador o l'extinció de la seua personalitat jurídica.   
· La declaració de fallida, de suspensió de pagaments, de concurs de creditors o d'insolvent fallida en qualsevol procediment o l'acord de quitament i espera.   
· La falta de prestació dins del termini de la garantia definitiva.   
· La no-formalització del contracte dins del termini.  
· La demora injustificada en el compliment dels terminis fixats en estes bases particulars, en el projecte d'urbanització i proposició juridicoeconòmica finalment aprovats.  
· La inactivitat injustificada de l'urbanitzador durant un període de sis mesos consecutius o nou d'alterns en el desenvolupament i execució del programa d'actuació. S'entendrà produïda la inactivitat o l'abandonament quan el desenvolupament i execució del programa d'actuació haja deixat de desenvolupar-se o no es desenvolupen amb la regularitat adequada o amb els mitjans humans o materials que calga per a la seua normal execució dins del termini. No obstant això, quan es done este supòsit, l'Ajuntament, abans de procedir a la resolució, requerirà l'urbanitzador perquè regularitze la situació en el termini de cinc dies comptadors des del requeriment, llevat que la precisió de la seua execució exigisca un termini major.   
· La imposició d'alguna sanció a l'urbanitzador per infraccions urbanístiques o mediambientals greus o molt greus en relació amb l'àmbit programat serà causa de resolució del contracte. A este efecte, es requerirà que la resolució del corresponent expedient sancionador haja guanyat fermesa o posat fi a la via administrativa.   
· L'obstaculització per l'urbanitzador de l'exercici dels drets i deures urbanístics dels afectats per la programació. S'entén inclòs dins d'esta causa de resolució l'incompliment per l'urbanitzador de l'obligació de facilitar informació perquè els propietaris puguen optar per la modalitat de retribució i perquè estos puguen exercitar plenament els drets que la Llei Urbanística Valenciana els atorga.   
· La resolució anticipada de l'adjudicació per a la seua gestió directa per causa justificada d'interés públic, sense perjuí de les compensacions econòmiques a què això done lloc i que haurà d'avaluar l'acord corresponent.   
· La suspensió de llicències en l'àmbit programat, l'aprovació de plans o projectes incompatibles amb el desenvolupament del programa, així com les resolucions administratives que impedisquen prosseguir-lo o paralitzen el seu desenvolupament material o econòmic per inactivitat de l'administració durant més de sis mesos i de manera rellevant. L'urbanitzador tindrà dret a instar la resolució amb les compensacions procedents.   
· La renúncia de l'urbanitzador davant d'una retaxació de càrregues fundada en causa legal que implique un increment de l'import de les càrregues previst en la proposició juridicoeconòmica superior al 20%.   
· La realització per l'urbanitzador de pràctiques manifestament restrictives de la competència en el mercat immobiliari relacionades amb el programa d'actuació. S'entendrà per pràctiques manifestament restrictives de la competència la inobservança de les regles d'exclusió d'entitats en la selecció de l'empresari constructor, els acords de repartiment de mercat i aquelles altres que, d'alguna altra manera, defrauden o falsegen la lliure competència.  
· El descobriment de condicions territorials no tingudes en compte en acordar el programa d'actuació i que facen legalment inviable la prossecució d'esta, sense perjuí de les compensacions que procedisquen, si escau, o de la possibilitat d'esmenar les seues previsions, si això fóra possible, sense desvirtuar-les substancialment.   
· Incórrer el contractista, durant la vigència del contracte en alguna de les prohibicions de contractar previstes en l'article 49 de la Llei 30/2007, de 30 d'octubre, de Contractes del Sector Públic.   
· Les reiterades deficiències en l'execució del contracte.   
· L'incompliment greu dels deures essencials de l'urbanitzador directament imposats per llei.   
· L'incompliment d'algun dels compromisos oferits.   
· La caducitat del programa per transcurs del termini total per a escometre'l i, si escau, la pròrroga.   
· El mutu acord entre l'Ajuntament i l'urbanitzador, sense perjuí de les indemnitzacions que, si escau, procedisquen en benefici dels propietaris de terrenys o altres afectats.  
· La subcontractació total o parcial de prestacions que siguen objecte del contracte sense la amb l'autorització prèvia expressa de l'Ajuntament.   
· La suspensió, per causa imputable a l'Ajuntament, de la iniciació del contracte per un termini superior a sis mesos a partir de la data assenyalada en este per al seu començament.   
· El desistiment o la suspensió del contracte per un termini superior a un any acordada per l'Ajuntament.   
L'Ajuntament, en resoldre l'adjudicació, podrà acordar que l'urbanitzador continue l'execució del programa amb les mateixes condicions, durant el temps indispensable per a evitar perjudicis a l'interés públic.  
La resolució de l'adjudicació l'acordarà l'Ajuntament, amb audiència prèvia a l'urbanitzador per un termini de 10 dies hàbils, i amb el dictamen previ del Consell del Territori i Paisatge, que el podrà instar també l'urbanitzador. Sense perjudici de les responsabilitats econòmiques que procedisquen, això determinarà la cancel·lació de la programació i la subjecció de l'àmbit de l'actuació al règim del sòl urbanitzable sense programació.  
Base XXI. Prerrogatives de l'administració (art. 286.1.e del Reglament d'Ordenació i Gestió Territorial i Urbanística)   
L'Ajuntament té totes les prerrogatives que, per regla general, reconeix la legislació de contractes de les administracions públiques, entre les quals, les d'interpretar el present contracte administratiu especial, resoldre els dubtes que n'oferisca el compliment, modificar els termes de l'adjudicació per causes imprevistes o no previstes en les presents bases i que siguen d'interés públic, acordar-ne la resolució i determinar-ne els efectes.   
Base XXII. Jurisdicció competent (art. 286.1.f del Reglament d'Ordenació i Gestió Territorial i Urbanística)   
És competent l'ordre jurisdiccional contenciós administratiu per a conéixer sobre les qüestions que puguen suscitar-se en la preparació, resolució i execució del contracte administratiu especial entre l'administració i l'agent urbanitzador seleccionat en pública concurrència, així com aquelles que puguen resultar de l'aplicació i interpretació de les presents bases.   
Model d'instància per a presentació de proposicions.  
«(Nom i cognoms) ..., amb DNI núm. ..., domiciliat a ..., del municipi d ..., telèfon ..., fax ..., correu electrònic ..., major d'edat, en plena possessió de la seua capacitat jurídica i d'obrar, en representació de la mercantil ..., amb CIF ..., domicili social a ..., codi postal ..., carrer ..., número ..., CP del municipi d ..., segons acredite amb escriptura de poder ...  
EXPOSA:  
Que coneix les bases generals i particulars que han de regir la gestió indirecta de l'actuació integrada de la unitat d'actuació única del sector UBP-4 del Pla General d'Ordenació Urbana del Municipi de Jacarilla, així com que n'accepta íntegrament el contingut, per la qual cosa es compromet en nom de la mercantil esmentada a assumir la gestió indirecta de l'actuació integrada, tot prenent com a base la proposició que s'hi acompanya, la qual es presenta en tres sobres, amb la denominació següent:  
Sobre A: documentació.  
Sobre B: alternativa tècnica.  
Sobre C: proposició juridicoeconòmica, en sobre tancat.  
Cosa que subscric.  
(Població) ..., ... d ... de 2009».  
Es fa constar que, amb data 24 de juliol del 2009, s'ha enviat l'anunci de concurs al Diari Oficial de la Unió Europea.  
Tot això es publica perquè se'n prenga coneixement, d'acord amb el que disposa l'article 132.2 de la Llei 16/2005, de 30 de desembre, Urbanística Valenciana, publicada en el Diari Oficial de la Comunitat Valenciana de 31 de desembre de 2005, número 5167.  
Jacarilla, 27 de juliol de 2009.- L'alcalde: José Manuel Gálvez Ortuño.